google/wiki40b huggingface dataset:
Louis Agassiz

Tidlig liv og utdanning

Louis Agassiz ble født i Môtier (nå Haut-Vully) i kanton Fribourg, Sveits. Han ble først utdannet hjemme, så gikk han fire år på videregående skole i Bienne, han fullførte sine grunnfag i Lausanne. Etter å ha valgt medisin som sitt yrke, studerte han suksessivt på universitetene av Zürich, Heidelberg og München, noe som utvidet hans kunnskaper innen naturhistorie, spesielt botanikk. I 1829 fikk han filosofisk doktorgrad ved Friedrich-Alexander-Universität Erlangen-Nürnberg og i 1830 medisinsk doktorgrad ved München. Agassiz flyttet så til Paris hvor han møtte Alexander von Humboldt og Georges Cuvier, som bidro til hans karriere innen geologi og zoologi. Tidligere hadde han ikke hatt noen spesiell interesse for iktyologi, men det ville snart bli hans hovedfokus i sin yrkeskarriere.
Agassiz fortsatte etter at han i 1832 var blitt professor i naturalhistorie i Neuchâtel sin iktyologiske forskning, og utgav sammen med Carl Vogt et stort arbeid, Histoire naturelle des poissons d’eau douce de l’Europe centrale (1839–45), som imidlertid aldri ble avsluttet. Senere viet han seg studiet av de fossile fisker og utgav om dem det klassiske arbeide Recherches sur les poissons fossiles (1833–42). 
Blant hans mange viktige arbeider i zoologi kan for øvrig nevnes hans Monographie d’échinodermes vivants et fossiles (1838–42). I biologien hyllet han en teleologisk oppfatning og søkte derfor å argumentere mot Charles Darwins reformerte utviklingslære.
Agassiz er kjent også som geolog, med sine banebrytende undersøkeleer av Alpenes isbreer. I sitt i 1840 utgitte arbeide Études sur les glaciers nedla han fruktene av flerårige undersøkelser, på grunn av hvilke han trodde seg å kunne dra slutningen at i den vår tid nærmest foregående geologiske periode isbreene hadde vidt større utstrekning og betydning enn for samtiden, og at derunder den større del av den nordlige halvklode var dekket av store ismasser. 
På oppdrag av den preussiske regjering reiste Agassiz i 1846 til USA og holdt der forelesninger om istiden som fikk stor oppmerksomhet. Han fikk i 1847 et professorat i zoologi og geologi ved Harvard University, og grunnla der et ved sine rikholdige zoologiske og paleontologiske samlinger berømt museum. I den nye verden ble han naturforskningens fader. I 1865 fikk han ved enkelte bidrag av en kjøpmann i Boston, Thayer, anledning til å foreta en naturvitenskaplig ekspedisjon til Amazonasflodens elvedal. Der ble det oppdaget em meget stor mengde nye fisker, og han fant på grunnlag av funnene nye holdepunkter for tidligere istiders og isbrerers effekter. 
I 1873 stilte en formuende borger av New York City, John Anderson, 50 000 dollar til disposisjon for Agassiz' til anlegget av en zoologisk forsøksstasjon på en liten øy i Buzzard Bay. Agassiz døde imislertid kort tid etter. Hans enke utgav i 1885 hans biografi og brev. 
Agassiz har fått gi navn til Promontorium Agassiz i fjellkjeden Montes Alpes på Månen.
Halskjedet av dyrebare perler

Halskjedet av dyrebare perler (tibetansk: མུ་ཏིག་རིན་པོ་ཆེའི་ཕྲེང་བ; THL: mutik rinpochei trengwa; wylie: mu tig rin po che'i phreng ba; rekonstruert sanskrit: *ratna-muktā-mālā; devanagari: रत्न मुक्ता माला​) er en tantrisk tekst innenfor tibetansk buddhisme. Teksten er en av de 17 tantraer som utgjør den fjerde og siste seksjon av menngagdé. Menngagdé er den tredje og mest avanserte delen av dzogchen, som igjen er en av tre inndelinger av de indre tantraer i den tibetanske tekstsamlingen Nyingma Gyubum. Nyingma er den eldste av de fire retninger i tibetansk buddhisme.
Olduvai Gorge

Olduvai Gorge er en ravinedal nordvest i Tanzania, en del av Rift Valley. Dalen er 100 meter dyp og 40 km lang og går gjennom Serengeti. Stedet er kjent for funn etter en menneskeart fra hele pleistocen. En har også funnet verktøy, noen av de brukte, som har gitt navn til den tidlige verktøyteknikken som ble brukt, olduwan. Navnet på dalen kommer fra masaiordet oldupai, bajonettplanten Sansevieria ehrenbergii.

Oppdagelser

Olduvai ble oppdaget som en førhistorisk funnplass i 1913. Han ble kjent gjennom de funn som ble gjort på 1950- og 1960-tallet av Mary og Louis Leakey, blant annet det første funnet av Homo habilis, som Louis Leakey mente det moderne mennesket kunne stamme fra.
Engmauremåler

Utseende

En middelsstor (vingespenn 21 – 26 mm), slank måler, mørkegrå med hvite tegninger. Den ligner svart mauremåler, men kan skilles på forvingenes hårfrynser, der de svarte og hvite feltene er like brede. Begge vingepar er mørkegrå med to brede, doble, hvite tverrbånd. Forvingens midtbånd (feltet mellom de to hvite tverrbåndene) er vanligvis samme farge som vingens grunnfarge, men det finnes også en lys fargevariant der dette båndet er markert mørkere enn resten. Tverrbåndet har en markert knekk i midten. Ved roten av forvingen er det et bølgete, smalt, hvitt tverrbånd, og også langs forvingens ytterkant. Det sistnevnte kan vera brutt opp i pilformede flekker. Larven er naken bortsett fra noen korte børster, brunrød på ryggen med en blekgul sidestripe.

Levevis

Arten lever på lynghei og andre åpne områder der vertsplantene vokser. Larvene lever på kystmaure (Galium saxatile) og andre maurer (Galium spp.). De voksne målerne flyr om ettermiddagen og i skumringen i juni – juli.

Utbredelse

Arten finnes over det meste av den palearktiske faunaregionen. I Norge er den funnet nord til den sørlige delen av Nordland.
Seilflymerket

Historie

Merket ble introdusert av Riksmarskalk Hermann Göring 16. desember 1940, og var tiltenkt seilfly-flygere i Luftwaffe under den andre verdenskrig.

Design

Merket ble designet av selskapet W.E. Peekhaus i Berlin, og består av en oval stående sølvfarget ekekrans med en noe mørkere flygende ørn i senter med vingene fullt utspredd. Kransen har et hakekors nederst. Ørnen er festet til kransen med to nagler. Tidlige utgaver ble laget i nysølv og buntmetall, senere ble laget i sink. Det ble også laget merke i stoff for å bæres på tjenesteuniform.

Kriterier

Merket ble utdelt til de som fullførte opplæringskurset og ble sertifiserte seilfly-flygere
Nordic Entertainment Group

NENT Studios

NENT Studios er divisjonen for produksjonsselskaper innenfor Nordic Entertainment Group og består av 32 produksjonsselskaper i 17 land, blant annet Strix Television, Baluba, Nice Drama, Paprika Studios, Novemberfilm, DRG, Monster, Playroom, Rakett, Moskito og Strong. I divisjonen inngår også Splay One, resultatet av en sammenslåing mellom Nice One og Splay, det største svenske MCN ("Multi-Channel Network") på YouTube.
Masahiro Shimoda

Karriere

Masahiro Shimoda startet sin profesjonelle karriere i Fujita Industries i 1988. Han har også spilt for Kyoto Shiko og Yokogawa Electric.
Han har tidligere vært trener for YSCC Yokohama og Renofa Yamaguchi FC.
Sootkanalen (slusesystemet)

Sootkanalen er en kanal for frakt av tømmer motstrøms slik at tømmeret kunne komme fra Eidskog til Høland, fra Mangenvassdraget (som ender opp i Sverige) og over i Haldenvassdraget.
Den nedre delen av kanalen følger grovt sett løpet til Skjølåa mellom sjøene Skjervangen (176 moh.) og Mortsjølungen (201 moh.) i Vestmarka i Eidskog gjennom Steintjenn (189 moh.). Denne delen utgjør Norges eldste sluseanlegg. Videre frakt av tømmeret skjedde med en kombinasjon av tømmerrenner og hestedrevet jernbane (Grasmobanen) til tømmeret nådde sjøen Setten i Setskog i Aurskog-Høland. Deler av tømmerrenna i Hvervselva er fortsatt synlig langs 21Fylkesvei 21.
Kanalen er bygd i tidsrommet fra 1847 til 1849 av til sammen 600 mann. Arbeidet ble ledet av Engebret Soot (1786–1859) som var fløtningsinpektør i Haldenvassdraget. Han utførte også flere andre store kanalarbeider og ble for dette tildelt Borgerdådsmedaljen i 1854. Kanalen, som ble åpnet 20. juli 1849, er 1,5 km lang og hadde opprinnelig 15 sluser. Ei sluse til ble bygd senere sånn at det nå er rester etter 16. Slusene er bygd av steinblokker fra elveleiet og ble tettet med rosentorv. Innvendig var de kledt med bord. Ingen av slusekamrene er like, men alle har samme volum. Kanalen var i drift fram til 1932. Toppåret var 1920 da 222 768 stokker passerte anlegget.
Deloading

Deloading er innen styrketrening en periode med mindre trening. Det kan være snakk om redusert intensitet (målt som prosent av det en maksimalt klarer å løfte (1RM)), redusert treningsvolum (serier * repetisjoner * belastning) eller begge deler samtidig.
Kortere perioder med deloading kan være gunstig for å unngå overtrening. Forskeren Riki Ogasawara og kollegaer publiserte i 2011 og 2013 to studier som sammenlignet effekten av deloading og det å trene kontinuerlig som påviste dette.
I den første studien påviste de at det å ta seg en tre ukers pause fra trening midtveis i et 15-ukers treningsprogram ikke ga mindre muskelvekst eller styrke enn å trene sammenhengende, i alle fall for nybegynnere. I den neste undersøkelsen undersøkte de effekten av å trene sammenhengende i seks måneder og det å ta seg tre uker med mindre trening etter hver seks uke med trening. Begge gruppen oppnådde den samme økningen i muskelmasse.
NM i bryting 1983

NM i bryting 1983 ble arrangert i Fredrikstad 19.-20. mars. Arrangør var Kråkerøy BK. Kongepokalen ble vunnet av Klaus Mysen.
Utstillingsdesigner

Utstillingsdesignere har en allsidig kompetanse. De er designerne som kan jobbe med utstillinger, skilt, plakater, utforming av forskjellige dekorelementer og oppsetting av disse, bildekor, messestands, logodesign, modellbygging, hurtigskrift, kulissearbeid, produksjon og montering av salgsutstillinger i butikkvinduer og butikklokaler. De kan være forretningens trendskapere. 
I Norge i dag er utdannelsen til dette yrket innen utdanningsprogrammet Design og håndverk. Første skoleåret er Vg1 Design og håndverk og andre skoleåret er Vg2 Interiør og utstillingsdesign og det tredje skoleåret er Vg3 Utstillingsdesign Man går ikke i lære i dette yrkesfaget.
Sunny Afternoon

Norske versjoner

Prima Vera og Finn Evensen har skrevet teksten til norske coverversjoner. Prima Veras versjon bærer tittelen «Svunnen tid». Evensens versjon heter «Unni i fra Son».
Ingrid Espelid Hovigs matkulturpris

Ingrid Espelid Hovigs matkulturpris er en pris opprettet av Faglig matråd. 
I anledning Hovigs 70-årsdag i 1994 begynte Faglig matråd samme år utdelingen av Ingrid Espelid Hovigs matkulturpris, som tildeles personer som gjør en særlig stor innsats for å formidle norsk mat og matkultur med vekt på tradisjon. Prisen er et diplom og et reisestipend på 30 000 kroner.
Brunet (Alpes-de-Haute-Provence)

Befolkningsutvikling

Antall innbyggere i kommunen Brunet
Referanse: INSEE
Poe-demningen

Poe-demningen er en demning med vannkraftverk (tradisjonelt elvekraftverk) i Butte County, i delstaten California i USA. Anlegget ligger ved en nordlig sideelv til Sacramento River. Kraftverket har en installert produksjonskapasitet på 143 MW, fordelt på to turbiner.
NM i mangekamp 1926

NM i mangekamp 1926 var en del av NM i friidrett 1926.
Det ble konkurrert i femkamp og tikamp for menn. 
Mesterskapet i femkamp ble arrangert på Voss 27. juni.
Mesterskapet i tikamp ble arrangert i Trondhjem 31. juli - 1. august.
Spinnehus

Spinnehus var arbeidshus hvor særlig fattige kvinner og barn arbeidet med veving og spinning mot betaling. Spinnehus ble opprettet for å motvirke tigging, fungerte også som opplæringssted.
Lyntyven

Handling

Boka starter ved at vi får en introduksjon av hovedperson, Percy Jackson, som har ADHD og dysleksi. Han og hans beste venn, Grover Underwood, som har en funksjonshemming i føttene, går på kostskole i lag. Percy's favorittfag er historie. Læreren der, Herr Brunner, som sitter i rullestol. På en skoletur med skolen kommer Percy i trøbbel, igjen. Det er ikke uvanlig når han har ADHD.
Denne gangen kommer han i krangel med skolens bølle, Nancy Bobofit, imens hele klassen spiser lunsj. Det ender med at han kaster henne i en fontene. Dette ser mattelæreren, frøken Dodds, og hun tar han med seg inn på en avdeling på museet, der hun avdekker sin egentlige form. Hun er en av Hades' Furier, monstre som minner om hekser bortsett fra at de har store sorte lær vinger og lange klør. Percy ser Herr Brunner komme inn og kaster en penn til Percy men når han tok imot den har den plutselig blitt til et sverd. Han dreper Fuurien, den forsvinner i en eksplosjon av støv.
Når han går tilbake til der klassen hans spiser lunsj er det plutselig ingen som husker Frøken Dodds. Klassen har en ny mattelærer i stedet for frøken Dodds, og ingen husker noen ting av det som hendte. Heller ikke Grover. Men Percy har på følelsen at han skjuler noe. natten før eksamen bestemmer Percy seg for å be om hjelp til en av oppgavene av Herr Brunner. Men så ser han at Grover snakker med Herr Brunner og han blir stående og tyvlytte. Han finner fort ut at Grover, og Mr Brunner, visste at frøken Dodds hadde eksistert. Mora får ikke høre fra Percy hva som har hendt. Mora, Sally Jackson har gifta seg på ny etter at faren til Percy forsvant på havet. den nye mannen, heter Gabe Ugliano. Alt han gjør er å spille poker. 
Mora tar med seg Percy på en helgetur til Montauk, New York. Der brygger det til storm. Sent om natta banker det på døra. Der står Grover, uten bukser på. Istedenfor, har han hover til føtter. Han er en satyr. Han sier at det er fare på ferde, og Sally kaster Percy i bilen, de kjører mot Long Island, mot en jordbærplantasje, men blir angrepet av en Minotaur. Mora blir drept, og Percy dreper Minotauren. Når han våkner etter kampen, er han inne på Camp Halvblods. Der blir han pleiet av Mr Brunner og ei jente som heter Annabeth Chase. Første inntrykket av henne er at hun har blondt hår og er ganske søt.
Percy blir pleiet og får vite at han er en halvblods. Det vil si, en av foreldrene er en gresk gud. Men ingen vet hvilken. På leiren finner han ut at Mr Brunner egentlig er en kentaur ved navn Chiron. Han møter også guden Dionysos, som er leirsjef, og Luke, sønn av Hermes.
Bør Børson 2

Handling

Handlingen er lagt til 1925. Olderdalens store sønn, Bør Børson Jr. er tilbake og hovedpersonen er nå blitt bygdas midtpunkt og befestet sin stilling som dalens ubestridte hersker. Han har nå både pressen, banken og børsen i sin hule hånd, og oppfører seg omtrent som en konge. Bør vil også gjøre alle klar over hans storhet, og Nord-Europas rikeste mann har ambisjoner. Han strever etter å bli den mest norske, med Målstræv, Klesdraktsbunad og Nasjonal Sparsamheit som hjertesaker og vil tvinge resten av bygda til å støtte opp om sine storslåtte ideer. Bør blir forskrekket når han oppdager at hans svigerfar er i ferd med å bli mer norsk enn han. Svigerfaren er i ferd med å reise bygdas høyeste flaggstang. Dette kan ikke Bør sitte rolig og se på, og dermed er kampen og forviklingene i gang.

Anmelderne

Aftenpostens anmelder gav den lunken mottakelse, men mente samtidig at den hadde noen morsomme scener. Anmelderen mente videre at hovedproblemet var et svakt manus.

Innspilling

Filmen ble betydelig omarbeidet etter en før-premiere visning i Sandefjord i slutten av august. Lengden ble også betydelig kortet ned. Endringene ble gjort på grunn av den kjølige mottakelsen den fikk.
Store deler av filmen ble innspilt ved Jaktslottet Råsjøen.
Jon Herwig Carlsen

Biografi

Carlsen er oppvokst på Kampen i Oslo, utdannet lærer, og har jobbet som lærer på Kampen skole. Han er også norgesmester i både ishockey og håndball; han ble juniornorgesmester i ishockey i 1955, for Gamlebyen IF, og norgesmester i håndball utendørs i 1962 og innendørs i 1963 for Grønland IF.
Carlsen begynte i NRK TV som trafikkmedarbeider i 1967, og ledet programmet Trafikkposten.
Carlsen kommenterte langrenn og skiskyting i OL og VM fra 1970-tallet. Frem til 2008 kommenterte han sammen med Kjell Kristian Rike. En sentral del av sendingene var Carlsens opplesning av limericks. «Nordigarden», som er et pseudonym som benyttes av Per Nørgaard Sørensen, var limerick-leverandør for Jon Herwig Carlsen, på hobbybasis. Samarbeidet begynte så smått i forbindelse med OL på Lillehammer i 1994. Sammen har de to gitt ut boken Poeski for sportsidioter.
Før Rike ble langrennskommentator, kommenterte Carlsen som regel grenen sammen med Rolf Hovden. Etter at Rike døde i 2008 ble Andreas Stabrun Smith hans nye kommentatormakker i skiskyting. Carlsen hadde sin siste sending som skiskytterkommentator 18. mars 2012, som var sesongavslutning. Senere samme år kommenter han seiling under OL i London 2012.
I tolv år kommenterte Carlsen skihopp sammen med Arne Scheie. Carlsen har også kommentert ishockey, motorsport (bla. Formel 1), seiling, padling, roing, sykling og curling for NRK, samt vært programleder for sportssendingene i fjernsynet.
Under Gullruten 2007 fikk Carlsen og Rike hedersprisen for sin innsats som sportskommentatorer på NRK. 
Carlsen er fast speaker når Askers herrelag spiller hjemmekamper på Føyka stadion.
Underprefektur i Frankrike

Underprefektur (fransk: sous-préfecture) er den administrative byen i et arrondissement i Frankrike, som ikke inneholder prefekturet for departementet den ligger i. Underprefektur er også navn på bygningen som huser det administrative hovedkvarteret til arrondissementet.
Stavanger museum

Teksten nedenfor gjelder museets historie frem til fusjonen med Rogaland Kunstmuseum 1. juli 2010

Stavanger Museum er en institusjon som omfatter flere historiske bygg og samlinger i Stavanger. Muséet ble grunnlagt i 1877 og gav navn til Muségata. I hovedmuséet finnes nå en kulturhistorisk avdeling, en zoologisk samling, og et bibliotek.
Et lite hus i Nedre Strandgate 3 var Stavanger Museums første tilholdssted, da det ble stiftet 8. mars 1877.

Hovedbygningen i Muségata 16

Stavanger Museums hovedbygning, der museet fremdeles holder til, ble bygget som museum i 1893. Arkitekt var Hartvig Sverdrup Eckhoff som tidligere hadde tegnet både Rogaland teater, Stavanger Sykehus og Turnhallen like ved. Hovedbygningen var tegnet i datidens rike nyrenessanse. Den var bygget i pusset tegl med trebjelkelag i etasjeskillene og besto av et inngangsparti og en nordfløy. Over inngangspartiet tronet en mektig kuppel.
I 1930 ble en sørfløy ferdigstilt samtidig som kuppelen ble fjernet og fasaden endret i tråd med trettitallets nyklassisistiske smak. Arkitekt for ombyggingen var byarkitekt Erling Nilsen.
Museet er plassert i Museumsparken.

Institusjonen

Stavanger Museum består av tilsammen åtte anlegg: Stavanger Museum Muségata 16, Stavanger Sjøfartsmuseum, Norsk Hermetikkmuseum, Ledaal, Breidablikk museum, Den kombinerede Indretning, Norsk Grafisk Museum, Vestlandske Skolemuseum og Norsk Barnemuseum.
Arbeidet med å slå sammen Rogaland Kunstmuseum med Stavanger Museum begynte 2. september 2008, og ble gjennomført 1. juli 2010. En forutsetning var at staten bidro med mer penger i 2009, samt en videre plan for økte økonomiske overføringer.
Egdafylke

Egdafylke (Norrønt: Egđafylki) var ett av de historiske fylkene i Norge, som inngikk i Gulatingslag. Det opprinnelige Egdafylke tilsvarer hele dagens Agder og navnet kommer av en folkegruppen egdene, som først ble nevnt i nedskrevne kilder som beboere av området i folkevandringstiden (400-600 år e.kr). 
Egdafylke bestod av to hoveddeler, kyststrøkene som var det egentlige Agđir, som igjen var delt i to: Austr-Agđir og Vestr- eller Norđr-Agder, og innlandet, benevnt Rábyggjalo̧g. Austr-Agđir danner opphavet til det senere Nedenes len, mens Vestr-Agđir var igjen inndelt i to syssel, Listasýsla og Miđsýsla, de senere Lister len og Mandals len.
Far Out

Seertall og mottakelse

Far out ble en seermessig flopp og ble derfor tatt av lufta etter noen få episoder. Seertallene for premieren var så høye som 352 000, men etter det falt interessen betraktelig og etter seks uker var helt nede på 78 000.
Programmet fikk lunken mottakelse av Aftenpostens anmelder som opplevde det som kjedelig. Hun mente videre at det var selve programkonseptet som var problemet.
Intensjonen var å lage 12 programmer.
Macrocranius

Utseende

En middelsstor, matt gullbasse. Oversiden er blekt brungul med brunsvarte flekker.

Utbredelse

Arten er utbredt i Brasil.
Arbeidsliv i Norden

Arbeidsliv i Norden er et elektronisk tidsskrift som gis ut av Arbeidsforskningsinstituttet i Norge, på oppdrag av Nordisk ministerråd. Det skrives på de tre skandinaviske språkene. Det finnes også en engelsk versjon av tidsskriftet som heter Nordic Labour Journal.
Tidsskriftet kommer ut ni ganger per år og tar opp spørsmål som berører arbeidsmarkedet, arbeidsmiljøet og arbeidsrettslige spørsmål knyttet til de nordiske modellene for organisering av arbeidslivet.
Flekkerøy Idrettslag

Seriesesongen 2017

I 2017 vant Fløy Norsk Tipping-ligaen avdelinge 3 (3. divisjon) og rykket opp. I sesongen 2018 spiller klubben i PostNord-ligaen avd 2.
Koen Casteels

Landslaget

Han ble tatt ut i Belgias tropp til VM i fotball 2018 i Russland.
Hemisodorcus macleayi

Utseende

En stor (hannen 42-63 millimeter, hunnen gjerne 28-40 millimeter), blank, svart, nokså slank hjortebille, hannens kjever lange og slanke med en tann på innersiden i den ytre delen. Dekkvingene er mørkt rødlige. Hunnen er mye mindre enn hannen.

Utbredelse

Arten lever i Nepal, Myanmar og det nordøstlige India.
Karl VI av Frankrike

Bakgrunn

Han var sønn av Karl V av Frankrike og Johanna av Bourbon. I en alder av elleve år ble han kronet som konge i katedralen i Reims. Han giftet seg med Isabella av Bayern i 1385.

Kongen blir gal

Kongen led av en sinnslidelse. Sykdommen kom til å plage ham hele livet. På grunnlag av de symptomer som beskrives i kildene, har moderne leger beskrevet hans lidelse som enten schizofreni, porfyri eller bipolar affektiv sinnslidelse.
Det første kjente anfall fant sted i 1392, da kongens venn og rådgiver, Olivier de Clisson, ble utsatt for mordforsøk. Karl var fast besluttet på å straffe den skyldige, Pierre de Craon, som hadde søkt tilflukt i Bretagne. Samtidige kilder beretter at Karl var som i en rus for å starte felttoget og samtidig hadde virket usammenhengende i sin tale. Karl drog av sted med en hær 1. juli 1392, men ble nærmest drevet ut i et vanvidd av utålmodighet over dens langsommelige fremskritt.
Kongen ble plage av perioder med mentale forstyrrelser gjennom resten av sitt liv; under et anfald i 1393 kunne han for eksempel ikke huske sitt eget navn, visste ikke at han var konge og flyktet i redsel for sin egen dronning. Han kunne ikke gjenkjenne sine barn, men sin bror og rådgivere husket han navnene på, og på personer som var døde.
Under senere anfall kunne han streife rundt i palasset mens han hylte som en ulv, nekte å bade i perioder på flere måneder og led av tvangstanker om at han var laget av glass.
Kongens mentale tilstand betød at regjeringsmakten var overlatt til hans embedsmenn og derfor sterkt avhengig av deres lojalitet; kongen kunne blant annet ikke lenger føre hæren i krig og Charles d'Albret, le Connétable de France, måtte for eksempel stå i spissen for hæren ved Agincourt.

Forholdet til England

Karl VIs regjeringstid ble preget av gjentatte kriger mot England, senere kjent som hundreårskrigen. Det ble gjort et forsøk på å inngå en fred allerede i 1396, da den enda ikke syv år gamle prinsesse Isabella av Valois ble gift med den 29-årige Rikard II av England.
Freden i Frankrike holdt ikke og feiden mellom kongefamilien og den burgundiske fyrsteslekten kastet landet ut i anarki og kaos. I 1415 besluttet Englands konge Henrik V å ta fordel av denne situasjonen og foretok derfor en invasjon. Dette felttoget ble avgjort i slaget ved Agincourt hvor den franske hæren led et totalt og avgjørende nederlag til de tallmessig underlegne engelske styrkene. I 1420 måtte Karl, sterkt preget av sin sykdom, underskrive en fredsavtale hvor Henrik V ble anerkjent som Karl VIs arving, hans egen sønn ble erklært illegitim og hans datter Katherine av Valois ble forlovet med Henrik.
Karl VI er gravlagt i klosterkirken Saint-Denis.